Филозофски факултет

Одељење за класичне науке

01/8 бр. 123 од 12. 12. 2022.

**Наставно-научном већу Филозофског факултета**

**Предлози:**

1. Стављање ван снаге одлуке о усвајању програма МАС Културологија класичног наслеђа
2. Доношење одлуке о усвајању програма МАС Античка култура и класично наслеђе

**Образложење предлогâ**

Поштоване колегинице и колеге,

Наставно-научно веће Филозофског факултета, на предлог Одељења за класичне науке, на седници одржаној 12-13. 5. 2022, усвојило је програм нових МАС Културологија класичног наслеђа.

У међувремену, док се припремало слање овога студијског програма у даљу процедуру, дошло је до извесних кадровских промена на Одељењу за класичне науке услед пензионисања неких наставника Одељења, а које су изискивале уношење измена у састав предавача већ прихваћеног програма. Истовремено са уношењем ових измена уочено је постојање одређених неусклађености програма са тренутно важећом номенклатуром научних области и академских звања и с њом повезаном регулативом за акредитацију нових студијских програма. Ове неусклађености у даљој процедури на Универзитету и у НАТ-у могле би довести у питање акредитацију овог програма. То се пре свега односи на термин културологија у наслову програма.

Стога, после консултација са Управом и надлежним службама Факултета, Веће Одељења за класичне науке, на ванредној седници одржаној 9-10. 11. 2022, донело је одлуку да се отклоне уочени пропусти тако што ће у раније сачињени и усвојени програм бити унете *потребне измене техничке природе*. На редовној седници одељенског Већа одржаној 8. 12. 2022. спроведене измене су усвојене и донета је одлука да се пред Наставно-научно веће Факултета изађе с горенаведеним предлозима. Напомињемо да измене које су унете упрограм МАС који би носио наслов Античка култура и класично наслеђе *нису суштинског карактера ни значајног обима*, то јест нису нимало измењени концепција, структура и интенције програма МАС Културологија класичног наслеђа.

Имајући у виду да сте подржали овај програм у његовој првобитној верзији, очекујемо да ћете, са истим разумевањем за иновацијско-развојне потребе Одељења за класичне науке и Филозофског факултета у целини, дати подршку његовој побољшаној верзији коју, под насловом Античка култура и класично наслеђе, предлажемо Наставно-научном већу на усвајање.

С поштовањем,

Проф. др Ненад Ристовић

Управник Одељења за класичне науке